Fairphone 5 er langtidsholdbar, miljøvenlig og snart på gaden

EU har indført lov om udskiftelige batterier i smartphones fra 2027. Men kigger man i retning af Fairphone 5, så er det allerede virkelighed. Her kan du faktisk udskifte stort set enhver komponent i telefonen på egen hånd.

Fairphone har til formål at producere telefoner med lang holdbarhed, for miljøets skyld. Derfor er Fairphone 5 også bestykket med komponenter, som gerne skulle yde om 8 år, hvor de stadig lover softwareopdateringer. Telefonen vil som minimum modtage fem Android-opdateringer. Den leveres med Android 13 i sin rene form, uden diverse tilføjelser.

Ti af delene i Fairphone 5 kan udskiftes af brugeren selv. Blot med en almindelig skruetrækker. Herunder de klassiske komponenter, som oftest går i stykker når uheldet er ude, nemlig kamera, skærm, batteri og opladerstikket.

Se introduktionen af Fairphone 5

Fairphone 5 har fået en række kærkomne opgraderinger, siden vi testede forgængeren. Mest iøjnefaldende er tilføjelsen af en OLED-skærm, så den nu er på linje med langt størstedelen af konkurrenterne. Batteriet er også blevet større og er nu på 4.200 mAh.

Men, hvis du har kig på Fairphone 5, så er det næppe grundet specifikationerne. Så er det formentlig fordi du ikke drages af brug-og-smid-væk-kulturen, som de årlige nye topmodeller tilskynder i en hvis udstrækning. Derfor har Fairphone listet nedenstående højdepunkter, hvor de forsøger at bidrage positivt til miljø- og arbejdsforhold.

Bæredygtighed og produktion

Fairphone påvirker over 30.000 mennesker positivt i og omkring minedrift i blandt andet Afrika
ved at integrere 14 nøglemineraler fra mere bæredygtige og mere fair kilder. Med Fairphone 5
er Fairphone gået skridtet videre: op imod 70 procent af de 14 fokusmaterialer i Fairphone 5 er
enten genanvendt eller fra samarbejdsminer med fokus på fair og ordentlige forhold. Det
inkluderer blandt andet Wolfram, Fair litium og Fairtrade guld. Aluminium, tin, nikkel, zink,
kobber, magnesium, indium, sjældne metaller og plastikken er alt sammen genanvendt.

Fairphone går forrest for at fremme ansvarlig minedrift (ARM) samt være en del af Fair Cobalt
Alliance (FCA) for at skabe en mere fair fordeling af udnyttelsen af mineraler samt skabe bedre
forhold for de mennesker, som udvinder dem fra minerne.

Fairphone 5’s batteri er det absolut mest fair smartphone-batteri på markedet. Det består af
fair-udvundet litium og guld, hvilket kommer minearbejderne og forsyningskæden til gode. Her
er der særlig fokus på de enkelte minearbejdere, og ligeledes tages der specifikt hensyn til de
arbejdere, som producerer batterierne med en ordentlig ”leveløn,” som er højere end
mindstelønnen i det pågældende land.

Fairphones ”leveløns-program” spreder sig igennem forsyningskæden, hvor over 2.000
medarbejdere, som samler telefonen, men som også producerer batteriet, PCB’et og
vibrationsmotoren får 2,65 dollars ekstra per telefon. I alt påvirker Fairphone positivt over 5.000
mennesker med programmet.

Fabrikken hvor Fairphone 5 samles har en SA8000-certificering, hvilket er den højeste
standard for sikre og ordentlige arbejdsforhold.

Fairphone 5 er ligesom Fairphone 4 e-waste-neutral, hvilket betyder, at Fairphone
kompenserer for din telefons produktionsforbrug ved at genbruge en tilsvarende mængde e-
waste (elektronisk affald) eller hjælpe med at genanvende og reparere telefoner, så de kan få
et nyt liv et andet sted. Fairphone forventer at indsamle 127 tons e-waste i Fairphone 5’s
levetid.

Kilde: Pressemeddelelse fra Fairphone

På Fairphones hjemmeside kan reservedele købes. En ny OLED-skærm har eksempelvis en pris på 750,- kroner, mens du kan skifte batteriet for knap 300,- kroner.

Specifikationer på Fairphone 5

Skærm
6.46-tommer OLED
Corning® Gorilla Glass 5
Op til 90 Hz opdateringshastighed

Operativsystem
Android 13
Software-opdateringer I 8 år
5 OS-opgraderinger
Frihed til at installere andre OS’er

Chipset
Qualcomm® QCM6490 (Octa Core)
Adreno 642L GPU

Kamerasystem
Primære kamera
50 MP Sony sensor (IMX 800)
1/1.49 tommer sensor, blænde ƒ/1.88
Autofokus og optisk billedstabilisator
Ultra Wide
50 MP Sony sensor (IMX 858)
1/2.51 tommer sensor, blænde ƒ/2.2
Autofokus og makro-tilstand (2,5 cm)
121 grader vidvinkel
Frontkamera
50 MP punch hole-kamera
90 grader vidvinkel

Hukommelse
256GB ROM UFS2.2 indbygget lagerplads
8GB RAM LPDDR4x

Farver
Transparent edition, sky blue og matte black

Batteri
4200mAh udskifteligt batteri

Netværk og forbindelsesmuligheder
5G op til 2.3 Gbps
Dual SIM (nanoSIM + eSIM)
NFC, Wi-Fi 6E og Bluetooth 5.2 LE

Porte og sensorer
USB-C (USB 3.0 og 30W-opladning), ansigtsgenkendelse, fingerskanner på siden af telefonen

Pris og tilgængelighed

Fairphone 5 kommer i handlen den 16. oktober. Telefonen bliver tilgængelig på Fairphones webshop, samt hos Elgiganten og Proshop, samt en række teleudbydere. Den vejledende pris bliver cirka 5.200,- kroner.

Fairphone 5 er langtidsholdbar, miljøvenlig og snart på gaden